
Disgrifiad Swydd: Swyddog Ymchwil

	Cyfadran:
	Y Gyfadran Gwyddoniaeth a Pheirianneg

	Adran/Pwnc:
	Swyddog Ymchwil IGNITE ym maes Deallusrwydd Artiffisial Semantig

	Cyflog:
	Gradd 8: £38,205 i £44,263 y flwyddyn

	Oriau gwaith: 
	Amser llawn 100% CALl 35 awr yr wythnos

	Nifer y Swyddi:
	1

	Contract:
	Swydd am gyfnod penodol o 12 mis yw hon

	Lleoliad:
	Lleolir y swydd hon ar Gampws y Bae



	
Prif Ddiben y Swydd
	Gwahoddir ceisiadau am swydd Swyddog Ymchwil am gyfnod penodol mewn Modelu Digidol Uwch yn y gadwyn gyflenwi dur er mwyn galluogi dyfodol cynaliadwy a thrawsnewid i sero net. Bydd y swyddog ymchwil newydd yn ymuno â grŵp ymchwil yr Athro Beckmann ar Ddeallusrwydd Artiffisial Semantig ym Mhrifysgol Abertawe, yn ogystal â'r gymuned ymchwil modelu, data a deallusrwydd artiffisial ehangach (y pwynt cyswllt cyntaf fydd yr Athro Beckmann) a'r gymuned ymchwil deunyddiau a gweithgynhyrchu ehangach (y pwyntiau cysywllt cyntaf fydd yr Athro Pleydell-Pearce) yn y Gyfadran Gwyddoniaeth a Pheirianneg. Bydd yr ymgeisydd llwyddiannus yn cyfrannu at gyflawni'r weledigaeth 'Dur fel Gwasanaeth'. Bydd yn gyfrifol am gynnal ymchwil ac arloesedd go iawn i ddatblygu platfform digidol modiwlaidd sy'n canolbwyntio ar bobl ac sy'n seiliedig ar Leoedd Data Diwydiannol er mwyn galluogi llif di-dor ac aml-gyfeiriad o wybodaeth am ddeunyddiau sy'n amrywio dros dro ar draws y gadwyn gwerth dur. Mae heriau allweddol yr ymdrinnir â nhw yn cynnwys integreiddio data, modelu proses, y gallu i olrhain cynnyrch, pasbort deunydd digidol; bydd yn rhoi elfennau o dechnolegau semantig a Deallusrwydd Artiffisial cynhyrchiol ar waith yng nghyd-destun Lleoedd Data Diwydiannol. Bydd yr ymgeisydd llwyddiannus yn gweithio'n agos gydag academyddion ac ymchwilwyr ym Mhrifysgol Abertawe a phrifysgolion eraill yn y DU sy'n cyfrannu at IGNITE. 

Mae hyb ymchwil gweithgynhyrchu cynaliadwy IGNITE (Dur Gwyrdd Brodorol ar gyfer Arloesedd, Technoleg a Menter Sero Net)  yn rhaglen ymchwil gwerth £22m sy’n para am saith mlynedd, a ariennir gan y Cyngor Ymchwil Peirianneg a'r Gwyddorau Ffisegol (https://ignitesteel.ac.uk/). Mae'n darparu atebion cyfannol a chynaliadwy i heriau gwyddonol a wynebir gan brif weithgynhyrchwyr dur y DU, eu cadwyni cyflenwi, gan gynnwys cwmnïau prosesu sgrap a llawer o weithgynhyrchwyr mewn sectorau busnes amrywiol sy'n defnyddio ac yn dibynnu ar ddur. Drwy fabwysiadu ymagwedd a arweinir gan alw, wedi'i hysgogi gan sector gweithgynhyrchu y DU, bydd yr hyb yn datblygu technolegau newydd ym meysydd tair her fawr: Galw Cynaliadwy, Cyflenwad Gwydn a Dur fel Gwasanaeth.  

Bydd yr hyb yn rhychwantu sawl sefydliad academaidd gan gynnwys Abertawe (yr arweinydd), Sheffield, Warwig a Chaerlŷr, ac yn cynnwys partneriaeth â 5 o brif gynhyrchwyr dur y DU, dros 33 o weithgynhyrchwyr allweddol sy’n dibynnu ar ddur, a sefydliadau’r llywodraeth ar gyfer datblygu newidiadau polisi.  Mae rhyngweithiadau rheolaidd rhwng y partneriaid hyn yn hanfodol er mwyn cyflawni rhaglen IGNITE yn llwyddiannus.

Mae'r cyfrifoldebau penodol sy'n ymwneud â'r rôl hon yn cynnwys:
1. Cynnal ymchwil ym maes Deallusrwydd Artiffisial semantig er mwyn galluogi galluoedd Diwydiant 4.0 ar gyfer datblygu platfform digidol modiwlaidd sy'n canolbwyntio ar bobl ac sy'n seiliedig ar Leoedd Data Diwydiannol yn y gadwyn gyflenwi dur.
2. Bod yn gyfrifol am gynnal perthynas waith gyda hyb IGNITE.
3. Gweithio gyda phartneriaid diwydiannol o'r sector dur fel sy’n briodol yn unol ag amcanion y prosiect hwn, gan ganolbwyntio ar effaith yr ymchwil arfaethedig.
4. Creu agenda ar gyfer defnyddio technoleg Deallusrwydd Artiffisial semantig ar gyfer cyflawni galluoedd Diwydiant 4.0 a datblygiad platfform digidol modiwlaidd sy'n canolbwyntio ar bobl ac sy'n seiliedig ar Leoedd Data Diwydiannol.

	
	5. Cyfrannu at ymchwil ac ymgymryd â hi mewn modd rhagweithiol, gan gynnwys casglu, paratoi a dadansoddi data a chyflwyno canlyniadau, gan ddangos rhywfaint o annibyniaeth wrth bennu pwyslais a chyfeiriad yr ymchwil honno. 
6. Paratoi adroddiadau, drafftio patentau a phapurau sy'n disgrifio canlyniadau'r ymchwil, boed yn gyfrinachol neu i'w cyhoeddi.  Disgwylir i'r sawl a benodir fynd ati’n weithredol i ysgrifennu a chyhoeddi papurau ymchwil, yn enwedig rhai sydd i'w cyhoeddi mewn cyfnodolion a adolygir gan gymheiriaid (e.e. rhyngwladol) neu gyhoeddiadau cymharol, yn rhan arferol o'i rôl.
7. Dangos hunangymhelliant a defnyddio menter bersonol er mwyn dod o hyd i ffyrdd addas o fynd i'r afael â heriau, a gofyn am arweiniad yn ôl yr angen. 
8. Defnyddio creadigrwydd i ddadansoddi a dehongli data ymchwil a dod i gasgliadau ar sail y canlyniadau.
9. Rhyngweithio'n gadarnhaol ac yn broffesiynol â chydweithredwyr a phartneriaid eraill yn y Gyfadran, mewn mannau eraill yn y Brifysgol, a'r tu hwnt ym myd diwydiant a masnach ac yn y byd academaidd.
10. Cyfrannu'n rhagweithiol at y gwaith o ddatblygu ceisiadau am gyllid allanol i gefnogi eich gwaith eich hun, gwaith eraill a gwaith y Gyfadran a'r sefydliad yn gyffredinol.  Disgwylir i'r sawl a benodir gymryd rhan weithredol yn y gwaith o ysgrifennu, neu gyfrannu at ysgrifennu ceisiadau o'r fath yn rhan arferol o'i waith.
11. Cyfrannu at faterion trefniadaethol y Gyfadran i'w helpu i weithredu'n hwylus a helpu i godi ei phroffil ymchwil allanol.
12. Bod yn ymwybodol o ddatblygiadau yn y maes o safbwynt technegol a phenodol a'r maes pwnc ehangach a'r goblygiadau ar gyfer cymwysiadau masnachol a'r economi wybodaeth neu'r byd academaidd. 
13. Gweithredu fel cynrychiolydd neu aelod o bwyllgorau yn ôl yr angen, gan achub ar y cyfle i ehangu profiad proffesiynol personol.
14. Dangos eich datblygiad proffesiynol eich hun gan ddarparu tystiolaeth, nodi anghenion datblygu gan gyfeirio at Fframwaith Datblygu Ymchwilwyr Vitae, yn enwedig o ran cyfnod prawf, adolygiadau perfformiad, a chymryd rhan mewn digwyddiadau hyfforddi.
15. Cynnal a gwella cysylltiadau â'r sefydliadau proffesiynol a chyrff perthynol eraill.
16. Ufuddhau i brotocolau arfer gorau wrth gynnal a chadw cofnodion ymchwil, fel y nodir gan ganllawiau rheoli cofnodion Sefydliadau Addysg Uwch a'r Cynghorau Ymchwil. Mae hyn yn cynnwys gwneud yn siŵr bod cofnodion llyfrau log prosiectau yn cael eu cyflwyno i'r Brifysgol/Prif Ymchwilydd ar ôl gorffen y gwaith.

	
Dyletswyddau Cyffredinol
	17. Hyrwyddo cydraddoldeb ac amrywiaeth mewn arferion gwaith a chynnal perthnasoedd gweithio cadarnhaol. 
18. Ymgymryd â'r rôl a holl weithgareddau'r swydd yn unol â systemau rheoli a pholisïau diogelwch, iechyd a chynaliadwyedd er mwyn lleihau risgiau ac effeithiau sy'n deillio o weithgarwch y swydd.
19. Sicrhau bod rheoli risg yn rhan annatod o unrhyw broses benderfynu, drwy sicrhau cydymffurfiaeth â Pholisi Rheoli Risg y Brifysgol.
20. Unrhyw ddyletswyddau eraill y mae'r Gyfadran/Gyfarwyddiaeth/Maes Gwasanaeth wedi cytuno arnynt.

	Manyleb y Person

	Meini Prawf Hanfodol: 
1. PhD mewn Cyfrifiadureg neu bynciau cysylltiedig (e.e. ffiseg, peirianneg neu fathemateg) 
2. Tystiolaeth o gyfranogiad gweithredol a rôl bersonol wrth ysgrifennu a chyhoeddi papurau ymchwil, a chyfrannu at y gwaith hwn, yn enwedig ar gyfer cyfnodolion a adolygir gan gymheiriaid. 
3. Tystiolaeth o'r gallu i fynd ati i lunio ymchwil ac ysgrifennu ceisiadau am gyllid ymchwil allanol, neu gyfrannu at ysgrifennu ceisiadau o'r fath. 
4. Y gallu i ddangos annibyniaeth sylweddol o ran ffocws a chyfeiriad mewn ymchwil – penderfynu 'beth, pam, pryd a chyda phwy' i fwrw ymlaen â'r gwaith. 
5. Cefndir ymchwil ym maes Deallusrwydd Artiffisial ac integreiddiad setiau data mawr, neu dechnolegau semantig neu faes perthynol agos.
6. Parodrwydd a’r gallu i weithio gyda byd diwydiant gan ganolbwyntio ar effaith.
7. Ymrwymiad i ddatblygiad proffesiynol parhaus 
Meini Prawf Dymunol
8. Profiad o weithio’n gydweithredol (e.e. mewn consortiwm academaidd a chyda partneriaid diwydiannol).
9. Profiad ymchwil yng nghyd-destun Diwydiant 4.0 a/neu Ddeallusrwydd Artiffisial semantig, a/neu Leoedd Data Diwydiannol.
10. Gwybodaeth am brosesau gweithgynhyrchu dur a / neu brofiad o weithio gyda'r diwydiant dur.
11. Profiad o oruchwylio prosiectau myfyrwyr israddedig neu ôl-raddedig

	Lefel Iaith Gymraeg 
	Level 1 – ‘a little’ - pronounce Welsh words. Able to answer the phone in Welsh (good morning / afternoon). Able to use very basic every-day words and phrases (thank you, please etc.). Level 1 can be reached by completing a one-hour training course.

Am ragor o wybodaeth am Lefelau'r Iaith Gymraeg, gweler tudalen we’r Asesiad o Sgiliau Iaith Gymraeg, sydd ar gael yma.

	Gwybodaeth Ychwanegol
	Ymholiadau anffurfiol: Arnold Beckmann a.beckmann@abertawe.ac.uk
Dyddiad Llunio'r Rhestr Fer: Medi 2026
Dyddiad y Cyfweliadau: Medi 2026

